Khyton

Khyton (, ) eli Khytrion (, myös ; ) oli antiikin aikainen kaupunki ja kaupunkivaltio (polis) Jooniassa nykyisen Turkin alueella. Se sijaitsi nykyisen İzmirin maakunnan Urlan lähellä. 

Khytonin poliksen kaupunkikeskus sijaitsi Mimaksen niemimaan eli nykyisen Karaburunin niemimaan pohjoisosassa Khytos-joen varrella, noin neljä kilometriä Smyrnanlahden rannasta sisämaahan. Khytonin kaupunkivaltion hallussa ollut alue oli suhteellisen pienikokoinen, ja sen kooksi on arvioitu alle 25 neliökilometriä tai korkeintaan 25–100 neliökilometriä. 

Khytonin historiasta tiedetään vain vähän. Se oli Klazomenain kaupungin alkuperäinen paikka, ennen kuin se siirrettiin Smyrnanlahden rannalle ja myöhemmin lahdessa olevaan saareen. Vanha paikka hylättiin arkaaisella kaudella 550- tai 540-luvulla eaa., mutta asutus vaikuttaa palanneen paikalle klassisen kauden puolivälissä noin 400 eaa., jonka jälkeen Khyton jatkoi omana kaupunkinaan.Strabon: Geografia 14.1.36. Strabon tunsi kaupungin nimellä Khytrion. Aristoteles mainitsee kaupungin nimeltä Khytron, joka on todennäköisesti sama paikka.Aristoteles: Politiikka 1303b5–10 (5.3). Stefanos Byzantionlainen puolestaan tunsi paikan nimimuodossa Khyton.Stefanos Byzantionlainen: Ethnika, .

Vaikka Khyton on luetteloitu polikseksi eli itsenäiseksi kaupunkivaltioksi, sen todellinen asema tunnetaan kuitenkin huonosti. Se on tutkimuksessa luettu mukaan polisten joukkoon siksi, että Klazomenai vaikuttaa jakaantuneen noin 400 eaa. puolueriidan vuoksi kahdeksi polikseksi, Klazomenaiksi ja Khytoniksi, samaan tapaan kuin Kolofon ja Notion. Paikka säilyi asuttuna noin vuosiin 380–370 eaa. saakka, jolloin se on löytöjen perusteella raunioitunut. Se rakennettiin uudelleen noin 370–330 eaa. 

 Lähteet 

Luokka:Joonian kaupungit